SETบ่ายเคลื่อนไหวแดนลบเป็นส่วนใหญ่เน้น 6 หุ้นผลงาน 1Q59 แจ่ม-กลุ่มประกัน
แนวโน้มการลงทุนในช่วงบ่ายนี้ ตลาดคงซึมเพราะเดี๋ยวก็จะหยุดระยะยาวทำให้แรงซื้อไม่มาก พร้อมให้แนวรับ 1,393-1,385 จุด ส่วนแนวต้าน 1,400 จุด ชู 6 หุ้นผลงาน 1Q59 แจ่ม-กลุ่มประกัน
19 พ.ค. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (19 พ.ค.) พักฐานต่อหลังดัชนีฯหลุดแนว 1,400 จุด เผชิญแรงขายหุ้นกลุ่มพลังงาน และกังวลเฟดขึ้นดอกเบี้ย ขณะที่ Bond Yield ทั้งไทย-สหรัฐปรับขึ้น ตลาดภูมิภาคเช้านี้ส่วนใหญ่ก็ติดลบ บ่ายนี้คาดตลลาดฯซึมก่อนหยุดระยะยาว มองแรงซื้อคงไม่มาก พร้อมให้แนวรับ  1,393-1,385 แนวต้าน 1,400 จุด
 
นายอดิศักดิ์ ผู้พิพัฒน์หิรัญกุล นักกลยุทธ์การลงทุน ฝ่ายวิเคราะห์หลักทรัพย์ บล.ธนชาต เปิดเผยว่า ตลาดหุ้นไทยเช้านี้พักฐานต่อ โดยดัชนีฯหลุดแนว 1,400 จุดก็ไหลลงมา โดยเฉพาะหุ้นในกลุ่มพลังงานได้ปรับตัวลงหลังจากที่ได้ปรับขึ้นไปในช่วงก่อนหน้านี้ พอราคาน้ำมันไหลลงก็กดดันกลุ่มพลังงานให้ลงตามมา
นอกจากนี้ ตลาดฯ ยังกังวลธนาคารกลางสหรัฐ (เฟด) จะปรับขึ้นอัตราดอกเบี้ยหลังจากตัวเลขเศรษฐกิจออกมาดี และขณะนี้ Bond Yield ทั้งของไทยและสหรัฐปรับตัวขึ้นมาด้วย ด้านตลาดหุ้นอื่นในภูมิภาคเอเชียเช้านี้ส่วนใหญ่ก็ติดลบ
แนวโน้มการลงทุนในช่วงบ่ายนี้ ตลาดคงซึมเพราะเดี๋ยวก็จะหยุดระยะยาวทำให้แรงซื้อไม่มาก พร้อมให้แนวรับ 1,393-1,385 จุด ส่วนแนวต้าน 1,400 จุด
 
บล.ธนชาต ระบุในบทวิเคราะห์ (19 พ.ค.) ว่าคาดหวังต่อการปรับขึ้นดอกเบี้ย Fed ในเดือน มิ.ย.ที่เพิ่มขึ้น ส่งผลให้ Bond Yield สหรัฐฯ ปรับสูงขึ้น รวมไปถึงค่าเงินดอลลาร์ฯ แข็งค่าขึ้น กดดันราคาสินค้าโภคภัณฑ์ ตลาดหุ้นโลก รวมไปถึง SET ประเมินแนวรับ 1,380-1,385 จุด (ไม่ควรหลุด 1,380 จุด).ทั้งนี้แนะนำ “ซื้อ” กลุ่มหุ้นที่ผลการดำเนินงาน 1Q16 ออกมาดี ต่อเนื่อง อย่าง SCC CPF GLOBAL KKP SGP และ KCE
โดยกลุ่มประกัน Outperform ตลาด หลัง Bond Yield เริ่มฟื้นตัว เนื่องจาก 1) โอกาสในการตั้งสำรองจาก Bond Yield ต่ำลดลง และ 2) โอกาสในการลงทุนเพื่อเพิ่มผลตอบแทนในตลาด Fixed Income สูงขึ้น จึงแนะนำ “เก็งกำไร” BLA (แนะนำ “ขาย” ในทางพื้นฐาน) โดยในทางเทคนิคมีรูปแบบ Falling Wedge และ Bullish Divergence มีจังหวะ “ฟื้นตัว” โดยเฉพาะถ้าทะลุ 37.50 บาท ขึ้นมา มีโอกาสปรับสูงขึ้นต่อไปที่ 39.75 หรือถัดไปที่ 42.0 บาท
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า 
PTT    มูลค่าการซื้อขาย 1,012.08 ล้านบาท ปิดที่ 307.00 บาท ลดลง   4.00 บาท
BEM    มูลค่าการซื้อขาย 851.07 ล้านบาท ปิดที่   6.25 บาท ลดลง   0.20 บาท  
IVL    มูลค่าการซื้อขาย   847.84 ล้านบาท ปิดที่  31.25 บาท ลดลง   0.50 บาท
PTTEP มูลค่าการซื้อขาย 787.81 ล้านบาท ปิดที่ 76.25 บาท ลดลง   1.25 บาท                
TRUE   มูลค่าการซื้อขาย   726.45 ล้านบาท ปิดที่   7.35 บาท ลดลง   0.05 บาท